title: Provedbena uredba Komisije (EU) 2020/1769 оd 25. studenoga 2020. o nadoknadi odobrenih sredstava prenesenih iz financijske godine 2020. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća

text:
                  27.11.2020

                  HR

                  Službeni list Europske unije

                  L 398/4

         PROVEDBENA UREDBA KOMISIJE (EU) 2020/1769
         оd 25. studenoga 2020.
         o nadoknadi odobrenih sredstava prenesenih iz financijske godine 2020. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 26. stavak 6.,
         nakon savjetovanja s Odborom za poljoprivredne fondove,
         budući da:

                     (1)

                     U skladu s člankom 12. stavkom 2. prvim podstavkom točkom (d) Uredbe (EU, Euratom) 2018/1046 Europskog parlamenta i Vijeća (2) odobrena sredstva za koja nije preuzeta obveza, a koja se odnose na djelovanja financirana iz Europskog fonda za jamstva u poljoprivredi (EFJP) iz članka 4. stavka 1. Uredbe (EU) br. 1306/2013, mogu se prenijeti u sljedeću financijsku godinu. Takav prijenos ograničen je na 2 % početnih odobrenih sredstava koje su izglasali Europski parlament i Vijeće i iznos prilagodbe izravnih plaćanja iz članka 8. Uredbe (EU) br. 1307/2013 Europskog parlamenta i Vijeća (3) koji je primijenjen tijekom prethodne financijske godine.

                     (2)

                     U skladu s člankom 26. stavkom 5. Uredbe (EU) br. 1306/2013, odstupajući od članka 12. stavka 2. trećeg podstavka Uredbe (EU, Euratom) 2018/1046, države članice vraćaju prijenos iz članka 12. stavka 2. prvog podstavka točke (d) Uredbe (EU, Euratom) 2018/1046 krajnjim korisnicima koji podliježu stopi prilagodbe u financijskoj godini na koju se odobrena sredstva prenose. Ta nadoknada primjenjuje se isključivo na krajnje korisnike u državama članicama u kojima se financijska disciplina primjenjivala (4) u prethodnoj financijskoj godini.

                     (3)

                     U skladu s člankom 26. stavkom 7. Uredbe (EU) br. 1306/2013 pri utvrđivanju iznosa prijenosa koji treba vratiti treba uzeti u obzir iznose pričuve za krize u poljoprivrednom sektoru iz članka 25. te uredbe koji nisu stavljeni na raspolaganje za krizne mjere do kraja financijske godine.

                     (4)

                     U skladu s člankom 1. stavkom 1. Provedbene uredbe Komisije (EU) 2019/1928 (5) financijska disciplina primjenjuje se na izravna plaćanja za kalendarsku godinu 2019. radi utvrđivanja pričuve za krize. U financijskoj godini 2020. pričuva za krize nije upotrijebljena.

                     (5)

                     Kako bi se osiguralo da nadoknada neiskorištenih odobrenih sredstava krajnjim korisnicima kao rezultat primjene financijske discipline ostane proporcionalna iznosu prilagodbe financijske discipline, primjereno je da Komisija utvrdi iznose koji su na raspolaganju državama članicama za nadoknadu.

                     (6)

                     Kako države članice ne bi morale izvršiti dodatno plaćanje te nadoknade, ova se Uredba treba primjenjivati od 1. prosinca 2020. Slijedom toga, iznosi utvrđeni ovom Uredbom konačni su i primjenjuju se, ne dovodeći u pitanje primjenu smanjenja u skladu s člankom 41. Uredbe (EU) br. 1306/2013, na sve druge ispravke koji su uzeti u obzir u odluci o mjesečnim plaćanjima za rashode koje su agencije za plaćanja država članica ostvarile u listopadu 2020., u skladu s člankom 18. stavkom 3. Uredbe (EU) br. 1306/2013, na sve odbitke i dodatna plaćanja u skladu s člankom 18. stavkom 4. te uredbe te na sve odluke koje će se donijeti u okviru postupka poravnanja računa.

                     (7)

                     U skladu s uvodnom rečenicom članka 12. stavka 2. Uredbe (EU, Euratom) 2018/1046 odobrena sredstva za koja nije preuzeta obveza mogu se prenijeti samo na sljedeću financijsku godinu. Stoga je primjereno da Komisija utvrdi datume prihvatljivosti za rashode država članica povezane s nadoknadom u skladu s člankom 26. stavkom 5. Uredbe (EU) br. 1306/2013, uzimajući u obzir poljoprivrednu financijsku godinu kako je definirana u članku 39. te Uredbe.

                     (8)

                     Budući da se iznosi koje treba prenijeti i staviti na raspolaganje odnose na proračun za 2021., iz članka 135. stavka 1. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju proizlazi da u ovoj Uredbi nije potrebno utvrditi iznos za Ujedinjenu Kraljevinu.

                     (9)

                     Kako bi se uzeli u obzir kratko razdoblje između obavješćivanja o izvršenju odobrenih sredstava EFJP-a za 2020. u okviru podijeljenog upravljanja za razdoblje od 16. listopada 2019. do 15. listopada 2020. koje provode države članice i potreba da se ova Uredba počne primjenjivati od 1. prosinca 2020., ova bi Uredba trebala stupiti na snagu na dan objave u Službenom listu Europske unije,

               DONIJELA JE OVU UREDBU:

            Članak 1.
            Iznosi odobrenih sredstava koji će se prenijeti iz financijske godine 2020. u skladu s člankom 12. stavkom 2. prvim podstavkom točkom (d) i člankom 12. stavkom 2. trećim podstavkom Uredbe (EU, Euratom) 2018/1046, a koji su u skladu s člankom 26. stavkom 5. Uredbe (EU) br. 1306/2013 stavljeni na raspolaganje državama članicama za nadoknadu krajnjim korisnicima koji u financijskoj godini 2021. podliježu stopi prilagodbe, utvrđeni su u Prilogu ovoj Uredbi.
            Iznosi koji će biti preneseni podliježu odluci Komisije o prijenosu u skladu s člankom 12. stavkom 3. Uredbe (EU, Euratom) 2018/1046.

            Članak 2.
            Rashodi država članica povezani s nadoknadom prenesenih odobrenih sredstava prihvatljivi su za financiranje Unije samo ako su odgovarajući iznosi korisnicima plaćeni prije 16. listopada 2021.

            Članak 3.
            Ova Uredba stupa na snagu na dan objave u Službenom listu Europske unije.
            Primjenjuje se od 1. prosinca 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. studenoga 2020.

                  Za Komisiju,

                  u ime predsjednice,

               Wolfgang BURTSCHER

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 549.

            (2)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (3)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

            (4)  Financijska disciplina ne primjenjuje se u financijskoj godini 2020. u Hrvatskoj u skladu s člankom 8. stavkom 2. Uredbe (EU) br. 1307/2013.

            (5)  Provedbena uredba Komisije (EU) 2019/1928 оd 19. studenoga 2019. o promjeni stope prilagodbe za izravna plaćanja na temelju Uredbe (EU) br. 1306/2013 Europskog parlamenta i Vijeća za kalendarsku godinu 2019. i stavljanju izvan snage Provedbene uredbe Komisije (EU) 2019/916 (SL L 299, 20.11.2019., str. 49.).


title: Provedbena uredba Komisije (EU) 2020/1773 оd 26. studenoga 2020. o izmjeni Uredbe (EZ) br. 429/2008 o detaljnim pravilima za provedbu Uredbe (EZ) br. 1831/2003 Europskog parlamenta i Vijeća u pogledu pripreme i podnošenja zahtjeva te procjene i odobravanja dodataka hrani za životinje (Tekst značajan za EGP)

text:
                  27.11.2020

                  HR

                  Službeni list Europske unije

                  L 398/19

         PROVEDBENA UREDBA KOMISIJE (EU) 2020/1773
         оd 26. studenoga 2020.
         o izmjeni Uredbe (EZ) br. 429/2008 o detaljnim pravilima za provedbu Uredbe (EZ) br. 1831/2003 Europskog parlamenta i Vijeća u pogledu pripreme i podnošenja zahtjeva te procjene i odobravanja dodataka hrani za životinje
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 7. stavak 4.,
         nakon savjetovanja s Europskom agencijom za sigurnost hrane,
         budući da:

                     (1)

                     Uredbom Komisije (EZ) br. 429/2008 (2) utvrđena su detaljna pravila za provedbu Uredbe (EZ) br. 1831/2003 u pogledu pripreme i podnošenja zahtjeva za odobravanje dodataka hrani za životinje te procjene tih zahtjeva.

                     (2)

                     Cilj je Uredbe (EU) 2019/1381 Europskog parlamenta i Vijeća (3) povećanje transparentnosti i održivosti Unijine procjene rizika u prehrambenom lancu. Radi toga su njome izmijenjene Uredba (EZ) br. 178/2002 Europskog parlamenta i Vijeća (4) i Uredba (EZ) br. 1831/2003 kako bi se povećala transparentnost postupaka odobravanja dodataka hrani za životinje.

                     (3)

                     Kako bi se uzele u obzir posebnosti tog sektora, Uredbom (EU) 2019/1381 izmijenjene su odredbe o transparentnosti i povjerljivosti iz Uredbe (EZ) br. 1831/2003.

                     (4)

                     Kad je riječ o odobravanju dodataka hrani za životinje, izmjene Uredbe (EZ) br. 178/2002 utvrđene Uredbom (EU) 2019/1381 izravno utječu i na obveze iz Uredbe (EZ) br. 429/2008 koje se odnose na pripremu i podnošenje dokumentacije zahtjeva, stoga te obveze treba izmijeniti radi dosljednosti i pravne sigurnosti. Uredbu (EZ) br. 429/2008 trebalo bi izmijeniti kako bi se utvrdile potrebne dodatne odredbe o pripremi i podnošenju dokumentacije zahtjeva.

                     (5)

                     Konkretno, odredbe Uredbe (EZ) br. 429/2008 trebalo bi izmijeniti u pogledu zahtjeva za povjerljivost, formata informacija i podataka kojima se potkrepljuju zahtjevi (trebali bi biti u elektroničkom obliku i morat će biti u skladu sa standardnim formatima podataka), koncepta sažetka dokumentacije zbog načela transparentnosti iz Uredbe (EU) 2019/1381 te upućivanja na studije o kojima je obaviješteno u skladu s člankom 32.b Uredbe (EZ) br. 178/2002.

                     (6)

                     Ova Uredba trebala bi se primjenjivati od 27. ožujka 2021. na zahtjeve i dokumentaciju podnesene od tog datuma, koji je i datum početka primjene Uredbe (EU) 2019/1381.

                     (7)

                     Uredbu (EZ) br. 429/2008 trebalo bi stoga na odgovarajući način izmijeniti.

                     (8)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Izmjene Uredbe (EZ) br. 429/2008
            Uredba (EZ) br. 429/2008 mijenja se kako slijedi:

                        (1)

                        U članku 2. stavak 2. zamjenjuje se sljedećim:

                           „2.   Do donošenja standardnih formata podataka u skladu s člankom 39.f Uredbe (EZ) br. 178/2002 Europskog parlamenta i Vijeća (*1), zahtjev i dokumentacija podnose se putem elektroničkog sustava za podnošenje koji osigurava Komisija, u elektroničkom obliku koji omogućuje preuzimanje, ispis i pretraživanje dokumenata. Nakon što se donesu standardni formati podataka u skladu s člankom 39.f Uredbe (EZ) br. 178/2002, zahtjev i dokumentacija podnose se putem elektroničkog sustava za podnošenje koji osigurava Komisija, u skladu s tim standardnim formatima podataka.

                           (*1)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).”"

                        (2)

                        Prilozi I. i II. mijenjaju se u skladu s Prilogom ovoj Uredbi.

            Članak 2.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 27. ožujka 2021. na zahtjeve i dokumentaciju podnesene od tog datuma.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. studenoga 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Uredba Komisije (EZ) br. 429/2008 od 25. travnja 2008. o detaljnim pravilima za provedbu Uredbe (EZ) br. 1831/2003 Europskog parlamenta i Vijeća u pogledu pripreme i podnošenja zahtjeva te procjene i odobravanja dodataka hrani za životinje (SL L 133, 22.5.2008., str. 1.).

            (3)  Uredba (EU) 2019/1381 Europskog parlamenta i Vijeća od 20. lipnja 2019. o transparentnosti i održivosti procjene rizika EU-a u prehrambenom lancu i o izmjeni uredbi (EZ) br. 178/2002, (EZ) br. 1829/2003, (EZ) br. 1831/2003, (EZ) br. 2065/2003, (EZ) br. 1935/2004, (EZ) br. 1331/2008, (EZ) br. 1107/2009 i (EU) 2015/2283 te Direktive 2001/18/EZ (SL L 231, 6.9.2019., str. 1.).

            (4)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

            PRILOG
            Prilozi I. i II. Uredbi (EZ) br. 429/2008 mijenjaju se kako slijedi:

                        1.

                        U Prilogu I. točka 1.5. zamjenjuje se sljedećim:

                                    „1.5.

                                       Privici

                                                ☐

                                                cjelokupna dokumentacija,

                                                ☐

                                                sažetak dokumentacije u skladu s člankom 7. stavkom 3. točkom (h) Uredbe (EZ) br. 1831/2003,

                                                ☐

                                                znanstveni sažetak dokumentacije,

                                                ☐

                                                sve informacije o obavješćivanju o studijama u skladu s člankom 32.b Uredbe (EZ) br. 178/2002,

                                                ☐

                                                zahtjev za povjerljivost u skladu s člankom 18. Uredbe (EZ) br. 1831/2003,

                                                ☐

                                                preslika administrativnih podataka podnositelja zahtjeva,

                                                ☐

                                                referentnom laboratoriju Zajednice: tri uzorka dodatka hrani za životinje u skladu s člankom 7. stavkom 3. Uredbe (EZ) br. 1831/2003,

                                                ☐

                                                referentnom laboratoriju Zajednice: sigurnosni list za materijal,

                                                ☐

                                                referentnom laboratoriju Zajednice: potvrda o identifikaciji i analizi, i

                                                ☐

                                                potvrda da je plaćena pristojba referentnom laboratoriju Zajednice (članak 4. Uredbe Komisije (EZ) br. 378/2005 (*1).

                           (*1)  Uredba Komisije (EZ) br. 378/2005 od 4. ožujka 2005. o detaljnim pravilima za provedbu Uredbe (EZ) br. 1831/2003 Europskog parlamenta i Vijeća koja se odnosi na dužnosti i zadaće Referentnog laboratorija Zajednice u odnosu na zahtjeve za odobrenjem dodataka hrani za životinje (SL L 59, 5.3.2005., str. 8.).”"

                        2.

                        Prilog II. mijenja se kako slijedi:

                                    (a)

                                    u dijelu „Opći aspekti” predzadnji odlomak prije naslova „Ocjena sigurnosti” zamjenjuje se sljedećim:
                                    „Svaka dokumentacija mora sadržavati sažetak i znanstveni sažetak kako bi se dotični dodatak mogao identificirati i karakterizirati.”;

                                    (b)

                                    u odjeljku I. točki 1.1. naslov se zamjenjuje sljedećim:

                                                „1.1.

                                                Sažetak u skladu s člankom 7. stavkom 3. točkom (h) Uredbe (EZ) br. 1831/2003”;

                                    (c)

                                    točka 1.1.1. podtočka (d) zamjenjuje se sljedećim:

                                                „(d)

                                                studije sigurnosti i učinkovitosti dodatka, zajedno sa svim informacijama o obavješćivanju o studijama u skladu s člankom 32.b Uredbe (EZ) br. 178/2002;”.

               (*1)  Uredba Komisije (EZ) br. 378/2005 od 4. ožujka 2005. o detaljnim pravilima za provedbu Uredbe (EZ) br. 1831/2003 Europskog parlamenta i Vijeća koja se odnosi na dužnosti i zadaće Referentnog laboratorija Zajednice u odnosu na zahtjeve za odobrenjem dodataka hrani za životinje (SL L 59, 5.3.2005., str. 8.).””


title: Provedbena uredba Komisije (EU) 2020/1798 оd 30. studenoga 2020. o odobrenju L-lizin monohidroklorida dobivenog od Corynebacterium glutamicum DSM 32932 i L-lizin sulfata dobivenog od Corynebacterium glutamicum KFCC 11043 kao dodataka hrani za sve životinjske vrste (Tekst značajan za EGP)

text:
                  1.12.2020

                  HR

                  Službeni list Europske unije

                  L 402/39

         PROVEDBENA UREDBA KOMISIJE (EU) 2020/1798
         оd 30. studenoga 2020.
         o odobrenju L-lizin monohidroklorida dobivenog od Corynebacterium glutamicum DSM 32932 i L-lizin sulfata dobivenog od Corynebacterium glutamicum KFCC 11043 kao dodataka hrani za sve životinjske vrste
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja.

                     (2)

                     U skladu s člankom 7. Uredbe (EZ) br. 1831/2003 podneseni su zahtjevi za odobrenje L-lizin monohidroklorida dobivenog od Corynebacterium glutamicum DSM 32932 i L-lizin sulfata dobivenog od Corynebacterium glutamicum KFCC 11043. Uz zahtjeve su priloženi podaci i dokumenti propisani člankom 7. stavkom 3. te uredbe.

                     (3)

                     Zahtjevi se odnose na odobrenje L-lizin monohidroklorida dobivenog od Corynebacterium glutamicum DSM 32932 i L-lizin sulfata dobivenog od Corynebacterium glutamicum KFCC 11043 kao dodataka hrani za sve životinjske vrste te njihovo razvrstavanje u kategoriju dodataka „nutritivni dodaci” i funkcionalnu skupinu „aminokiseline, njihove soli i analogne tvari”.

                     (4)

                     Europska agencija za sigurnost hrane („Agencija”) u svojem je mišljenju od 19. ožujka 2020. (2) zaključila da L-lizin monohidroklorid dobiven od Corynebacterium glutamicum DSM 32932 u predloženim uvjetima uporabe nema štetan učinak na zdravlje životinja, sigurnost potrošača ili na okoliš. Agencija je navela da postoji rizik za korisnike jer bi trebalo smatrati da taj dodatak nadražuje oči. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. Agencija je u svojem mišljenju od 1. srpnja 2020. (3) zaključila da L-lizin sulfat dobiven od Corynebacterium glutamicum KFCC 11043 u predloženim uvjetima uporabe nema štetan učinak na zdravlje životinja, zdravlje ljudi ili na okoliš. Agencija je zaključila i da su oba dodatka učinkovit izvor aminokiseline L-lizina za sve životinjske vrste te da bi ih trebalo zaštititi od razgradnje u buragu da bi za preživače bili jednako učinkoviti kao za nepreživače. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješća o metodi analize dodatka hrani za životinje koja je dostavio referentni laboratorij osnovan Uredbom (EZ) br. 1831/2003.

                     (5)

                     Procjena L-lizin monohidroklorida dobivenog od Corynebacterium glutamicum DSM 32932 i L-lizin sulfata dobivenog od Corynebacterium glutamicum KFCC 11043 pokazala je da su ispunjeni uvjeti za odobrenje iz članka 5. Uredbe (EZ) br. 1831/2003. U skladu s tim trebalo bi odobriti uporabu tih tvari kako je navedeno u Prilogu ovoj Uredbi.

                     (6)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Tvari navedene u Prilogu, koje pripadaju kategoriji dodataka „nutritivni dodaci” i funkcionalnoj skupini „aminokiseline, njihove soli i analogne tvari” odobravaju se kao dodaci hrani za životinje pod uvjetima utvrđenima u Prilogu.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. studenoga 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  EFSA Journal 2020.;18(4):6078.

            (3)  EFSA Journal 2020.;18(7):6203.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        mg/kg potpune krmne smjese s udjelom vlage od 12 %

                           Kategorija nutritivnih dodataka. Funkcionalna skupina: aminokiseline, njihove soli i analogne tvari

                        3c322i

                        L-lizin monohidroklorid, tehnički čist

                           Sastav dodatka

                        L-lizin monohidroklorid u prahu s najmanje 78 % L-lizina i najvećim udjelom vlage od 1,5 %.

                        Sve vrste

                        –

                        –

                        –

                                    1.

                                    Pri označivanju dodatka mora se navesti količina lizina.

                                    2.

                                    L-lizin monohidroklorid, tehnički čist, može se staviti na tržište i upotrebljavati kao dodatak u obliku pripravka.

                                    3.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika za oči. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu.

                                    4.

                                    Pri označivanju dodatka i premiksâ potrebno je navesti sljedeće: „Pri dodavanju L-lizina prehrani trebalo bi voditi računa o svim esencijalnim i uvjetno esencijalnim aminokiselinama kako bi se izbjegla neravnoteža.”

                        21.12.2030.

                           Karakteristike aktivne tvari

                        L-lizin monohidroklorid dobiven fermentacijom s pomoću bakterije Corynebacterium glutamicum DSM 32932.
                        Kemijska formula: C6H15ClN2O2

                        CAS broj: 657-27-2

                           Analitičke metode
                            (1)

                        Za utvrđivanje L-lizin monohidroklorida u dodatku hrani za životinje:

                                    —

                                    Food Chemical Codex, „Monografija o L-lizin monohidrokloridu”

                              Za kvantifikaciju lizina u dodatku hrani za životinje i premiksima koji sadržavaju više od 10 % lizina:

                                    —

                                    ionsko-izmjenjivačka kromatografija spregnuta s postkolonskom derivatizacijom i fotometrijskom detekcijom (IEC-VIS/FLD) – EN ISO 17180.

                              Za kvantifikaciju lizina u premiksima, krmnoj smjesi i krmivima:

                                    —

                                    ionsko-izmjenjivačka kromatografija spregnuta s postkolonskom derivatizacijom i fotometrijskom detekcijom (IEC-VIS), Uredba Komisije (EZ) br. 152/2009  (2) (Prilog III., dio F).

                        3c323

                        L-lizin sulfat

                           Sastav dodatka

                        Granulat s najmanjom količinom L-lizina od 55 % i najvećom dopuštenom količinom sulfata od 22 % te udjelom vlage od 4 %

                        Sve vrste

                        –

                        –

                        10 000

                                    1.

                                    Pri označivanju dodatka mora se navesti količina L-lizina.

                                    2.

                                    L-lizin sulfat može se staviti na tržište i upotrebljavati kao dodatak u obliku pripravka.

                                    3.

                                    Pri označivanju dodatka i premiksâ potrebno je navesti sljedeće: „Pri dodavanju L-lizina prehrani trebalo bi voditi računa o svim esencijalnim i uvjetno esencijalnim aminokiselinama kako bi se izbjegla neravnoteža.”

                        21.12.2030.

                           Karakteristike aktivne tvari

                        L-lizin sulfat dobiven fermentacijom s pomoću bakterije Corynebacterium glutamicum KFCC 11043
                        Kemijska formula: C12H30N4O8S
                        CAS broj: 60343-69-3

                           Analitičke metode
                            (1)

                        Za kvantifikaciju lizina u dodatku hrani za životinje i premiksima koji sadržavaju više od 10 % lizina:

                                    —

                                    ionsko-izmjenjivačka kromatografija spregnuta s postkolonskom derivatizacijom i fotometrijskom detekcijom (IEC-VIS/FLD) – EN ISO 17180

                              Za utvrđivanje sulfata u dodatku hrani za životinje:

                                    —

                                    Monografija Europske farmakopeje 20301

                              Za kvantifikaciju lizina u premiksima, krmnoj smjesi i krmivima:

                                    —

                                    ionsko-izmjenjivačka kromatografija spregnuta s postkolonskom derivatizacijom i fotometrijskom detekcijom (IEC-VIS) – Uredba (EZ) br. 152/2009 (Prilog III., dio F).

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports

               (2)  Uredba Komisije (EZ) br. 152/2009 od 27. siječnja 2009. o utvrđivanju metoda uzorkovanja i analize za službenu kontrolu hrane za životinje (SL L 54, 26.2.2009., str. 1.).


title: Provedbena uredba Komisije (EU) 2020/1801 оd 30. studenoga 2020. o korekciji stope prilagodbe za izravna plaćanja u skladu s Uredbom (EU) br. 1306/2013 Europskog parlamenta i Vijeća za kalendarsku godinu 2020.

text:
                  1.12.2020

                  HR

                  Službeni list Europske unije

                  L 402/49

         PROVEDBENA UREDBA KOMISIJE (EU) 2020/1801
         оd 30. studenoga 2020.
         o korekciji stope prilagodbe za izravna plaćanja u skladu s Uredbom (EU) br. 1306/2013 Europskog parlamenta i Vijeća za kalendarsku godinu 2020.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (1), a posebno njezin članak 26. stavak 4.,
         nakon savjetovanja s Odborom za poljoprivredne fondove,
         budući da:

                     (1)

                     Provedbenom uredbom Komisije (EU) 2020/862 (2) utvrđene su stope prilagodbe za izravna plaćanja u skladu s Uredbom (EU) br. 1306/2013 za kalendarsku godinu 2020. Ta je stopa prilagodbe utvrđena na temelju podataka dostupnih u kontekstu nacrta proračuna za 2021., posebno uzimajući u obzir iznos financijske discipline od 487,6 milijuna EUR za pričuvu za krize u poljoprivrednom sektoru iz članka 25. Uredbe (EU) br. 1306/2013.

                     (2)

                     Tom se stopom prilagodbe uzela u obzir i potreba za primjenom financijske discipline kako bi se poštovale godišnje gornje granice iz članka 16. Uredbe (EU) br. 1306/2013, kako je predviđeno člankom 26. stavkom 1. te uredbe.

                     (3)

                     Bez obzira na to što potreba za financijskom disciplinom ostaje 487,6 milijuna EUR za pričuvu za krize u poljoprivrednom sektoru, prve procjene povezane s budućim Komisijinim dopisom o izmjeni br. 1. za nacrt proračuna za 2021., kojim su obuhvaćena predviđanja za izravna plaćanja i rashodi povezani s tržištem, ipak pokazuju da je potrebno prilagoditi stopu financijske discipline utvrđene Provedbenom uredbom (EU) 2020/862.

                     (4)

                     Stoga je na temelju novih podataka kojima raspolaže Komisija, primjereno prilagoditi stopu prilagodbe u skladu s člankom 26. stavkom 4. Uredbe br. 1306/2013 prije 1. prosinca kalendarske godine na koju se ta stopa prilagodbe odnosi.

                     (5)

                     Izmijenjeni Prijedlog uredbe Vijeća o utvrđivanju višegodišnjeg financijskog okvira za razdoblje 2021.–2027. (3) još nije donesen. Stoga bi, kao mjeru opreza i uzimajući u obzir već poodmaklu fazu postupka odlučivanja za donošenje te uredbe, neto saldo raspoloživ za rashode Europskog fonda za jamstva u poljoprivredi za financijsku godinu 2021. u iznosu od 40 368,0 milijuna EUR (podograničenje kako je utvrđeno u zaključcima Europskog vijeća od 21. srpnja 2020., prilagođeno za prijenose koje su prijavile države članice u dodijeljenim sredstvima između Europskog poljoprivrednog fonda za ruralni razvoj i izravnih plaćanja) trebalo upotrijebiti za izračun stope prilagodbe.

                     (6)

                     U pravilu, poljoprivrednici koji podnose zahtjev za potporu za izravna plaćanja za jednu kalendarsku godinu (N) plaćanja primaju unutar određenog razdoblja plaćanja u financijskoj godini (N + 1). Međutim države članice mogu izvršiti zakašnjela plaćanja poljoprivrednicima nakon isteka tog razdoblja plaćanja, uz određena ograničenja. Ta zakašnjela plaćanja mogu biti izvršena u sljedećoj financijskoj godini. Kada se u određenoj kalendarskoj godini primjenjuje financijska disciplina, stopu prilagodbe ne bi trebalo primjenjivati na plaćanja za koja su zahtjevi za potporu podneseni u kalendarskim godinama u kojima se ne primjenjuje financijska disciplina. Stoga je, kako bi se osiguralo jednako postupanje prema poljoprivrednicima, primjereno predvidjeti da se stopa prilagodbe treba primjenjivati samo na plaćanja za koja su zahtjevi za potporu podneseni u kalendarskoj godini u kojoj se primjenjuje financijska disciplina, neovisno o tome kada je izvršeno plaćanje poljoprivrednicima.

                     (7)

                     Člankom 8. stavkom 1. Uredbe (EU) br. 1307/2013 Europskog parlamenta i Vijeća (4) utvrđuje se da se stopa prilagodbe primjenjiva na izravna plaćanja utvrđena u skladu s člankom 26. Uredbe (EU) br. 1306/2013 primjenjuje samo na izravna plaćanja koja premašuju 2 000 EUR i koja se dodjeljuju poljoprivrednicima u odgovarajućoj kalendarskoj godini. Nadalje, člankom 8. stavkom 2. Uredbe (EU) br. 1307/2013 predviđa se da se kao rezultat postupnog uvođenja izravnih plaćanja stopa prilagodbe primjenjuje na Hrvatsku tek od 1. siječnja 2022. Stoga se stopa prilagodbe koju treba odrediti ovom Uredbom ne bi trebala primjenjivati na plaćanja poljoprivrednicima u toj državi članici.

                     (8)

                     Promijenjenu stopu prilagodbe trebalo bi uzeti u obzir za izračun svih plaćanja koja se dodjeljuju poljoprivredniku na temelju zahtjeva za potporu koji je podnesen za kalendarsku godinu 2020. Stoga bi radi jasnoće Provedbenu uredbu (EU) 2020/862 trebalo staviti izvan snage.

                     (9)

                     Kako bi se prilagođena stopa prilagodbe primjenjivala od datuma kada se počinje s plaćanjima poljoprivrednicima u skladu s Uredbom (EU) br. 1306/2013, ova bi se Uredba trebala primjenjivati od 1. prosinca 2020.,

               DONIJELA JE OVU UREDBU:

            Članak 1.

               1.   Za potrebe određivanja stope prilagodbe predviđene člancima 25. i 26. Uredbe (EU) br. 1306/2013 te u skladu s člankom 8. stavkom 1. Uredbe (EU) br. 1307/2013 iznosi izravnih plaćanja u okviru programa potpore navedenih u Prilogu I. Uredbi (EU) br. 1307/2013 koji se poljoprivrednicima dodjeljuju na temelju zahtjeva za potporu podnesenog za kalendarsku godinu 2020. i koji premašuju 2 000 EUR umanjuju se za stopu prilagodbe od 2,906192 %.

               2.   Smanjenje iz stavka 1. ne primjenjuje se na Hrvatsku.

            Članak 2.
            Provedbena uredba (EU) 2020/862 stavlja se izvan snage.

            Članak 3.
            Ova Uredba stupa na snagu sedmog dana od dana objave u Službenom listu Europske unije.

            Primjenjuje se od 1. prosinca 2020.
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. studenoga 2020.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 549.

            (2)  Provedbena uredba Komisije (EU) 2020/862 оd 19. lipnja 2020. o utvrđivanju stope prilagodbe za izravna plaćanja u skladu s Uredbom (EU) br. 1306/2013 Europskog parlamenta i Vijeća za kalendarsku godinu 2020. (SL L 197, 22.6.2020., str. 3.).

            (3)  COM(2020) 443 final.

            (4)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).


title: Provedbena uredba Komisije (EU) 2020/1825 оd 2. prosinca 2020. o izmjeni članaka 7. i 8. Provedbene uredbe (EU) 2019/2072 u pogledu privremenih mjera za unos određenog bilja, biljnih proizvoda ili drugih predmeta na područje Unije ili njihovo premještanje unutar područja Unije

text:
                  3.12.2020

                  HR

                  Službeni list Europske unije

                  L 406/58

         PROVEDBENA UREDBA KOMISIJE (EU) 2020/1825
         оd 2. prosinca 2020.
         o izmjeni članaka 7. i 8. Provedbene uredbe (EU) 2019/2072 u pogledu privremenih mjera za unos određenog bilja, biljnih proizvoda ili drugih predmeta na područje Unije ili njihovo premještanje unutar područja Unije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje (1), a posebno njezin članak 40. stavak 2. i članak 41. stavak 2.,
         budući da:

                     (1)

                     Člankom 7. Provedbene uredbe Komisije (EU) 2019/2072 (2), u vezi s njezinim Prilogom VI., utvrđen je popis bilja, biljnih proizvoda i drugih predmeta čiji je unos na područje Unije zabranjen te trećih zemalja, skupina trećih zemalja i određenih područja trećih zemalja na koje se ta zabrana primjenjuje, kako je navedeno u članku 40. stavku 2. Uredbe (EU) 2016/2031.

                     (2)

                     Člankom 8. stavkom 1. Provedbene uredbe (EU) 2019/2072, u vezi s njezinim Prilogom VII., utvrđen je popis bilja, biljnih proizvoda i drugih predmeta podrijetlom iz trećih zemalja i odgovarajući posebni zahtjevi za njihov unos na područje Unije, kako je navedeno u članku 41. stavku 2. Uredbe (EU) 2016/2031.

                     (3)

                     Osim toga, člankom 8. stavkom 2. Provedbene uredbe (EU) 2019/2072, u vezi s njezinim Prilogom VIII., utvrđen je popis bilja, biljnih proizvoda i drugih predmeta podrijetlom s područja Unije i odgovarajući posebni zahtjevi za njihovo premještanje unutar područja Unije, kako je navedeno u članku 41. stavku 2. Uredbe (EU) 2016/2031.

                     (4)

                     Od donošenja Provedbene uredbe (EU) 2019/2072 postalo je jasno da se zbog konkretnih fitosanitarnih rizika u određenim iznimnim slučajevima moraju donijeti određeni provedbeni akti u skladu s člankom 28. stavkom 1., člankom 30. stavkom 1., člankom 40. stavkom 2., člankom 41. stavkom 2., člankom 42. stavkom 3., člankom 42. stavkom 4. ili člankom 49. stavkom 1. Uredbe (EU) 2016/2031 kojima se utvrđuju privremene zabrane ili posebni zahtjevi za unos određenog bilja, biljnih proizvoda ili drugih predmeta na područje Unije ili njihovo premještanje unutar područja Unije. Time će se omogućiti dodatna ocjena fitosanitarnih rizika zbog kojih su utvrđene te zabrane ili posebni zahtjevi kako bi se odredio njihov fitosanitarni status.

                     (5)

                     Stoga bi u člancima 7. i 8. Provedbene uredbe (EU) 2019/2072 trebalo predvidjeti da se utvrđene zabrane ili posebnih zahtjevi primjenjuju ne dovodeći u pitanje te akte.

                     (6)

                     Provedbenu uredbu (EU) 2019/2072 trebalo bi stoga na odgovarajući način izmijeniti.

                     (7)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Izmjena Provedbene uredbe (EU) 2019/2072
            Provedbena uredba (EU) 2019/2072 mijenja se kako slijedi:

                        1.

                        U članku 7. dodaje se sljedeći stavak:
                        „Prvi stavak primjenjuje se ne dovodeći u pitanje druge akte kojima su utvrđene privremene zabrane, koji su doneseni u skladu s člankom 40. stavkom 2., člankom 42. stavkom 3. ili člankom 49. stavkom 1. Uredbe (EU) 2016/2031 i koji se odnose na unos određenog bilja, biljnih proizvoda ili drugih predmeta na područje Unije zbog određenih fitosanitarnih rizika koji još nisu u potpunosti ocijenjeni.”;

                        2.

                        Članak 8. mijenja se kako slijedi:

                                    (a)

                                    u stavku 1. dodaje se sljedeći podstavak:
                                    „Prvi podstavak primjenjuje se ne dovodeći u pitanje druge akte kojima su utvrđeni privremeni posebni zahtjevi te koji su doneseni u skladu s člankom 41. stavkom 2., člankom 42. stavkom 4. ili člankom 49. stavkom 1. Uredbe (EU) 2016/2031 i koji se odnose na unos određenog bilja, biljnih proizvoda ili drugih predmeta na područje Unije zbog određenih fitosanitarnih rizika koji još nisu u potpunosti ocijenjeni.”;

                                    (b)

                                    u stavku 2. dodaje se sljedeći podstavak:
                                    „Prvi podstavak primjenjuje se ne dovodeći u pitanje druge akte kojima su utvrđeni privremeni posebni zahtjevi te koji su doneseni u skladu s člankom 28. stavkom 1., člankom 30. stavkom 1., člankom 41. stavkom 2., člankom 42. stavkom 4. ili člankom 49. stavkom 1. Uredbe (EU) 2016/2031 i koji se odnose na premještanje određenog bilja, biljnih proizvoda ili drugih predmeta unutar područja Unije zbog određenih fitosanitarnih rizika koji još nisu u potpunosti ocijenjeni.”.

            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. prosinca 2020.

                  Za Komisiju

                  Predsjednica

               Ursula VON DER LEYEN

            (1)  Uredba (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (SL L 317, 23.11.2016., str. 4.).

            (2)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).